Et år efter Arla Foods blev dømt for at misbruge sin
dominerende stilling viser tal fra Hirthals Andelsmejeri, at det i fjor fik 10,5 millioner kroner af Arla.

Det har kostet Arla Foods mindst 15,5 millioner at misbruge sin dominerende stilling på det danske hjemmemarked for mejeriprodukter alene i 2006. Over 10,5 millioner er gået i Hirtshals Andelsmejeris kasse som led i det forlig, som de to mejerier indgik i februar i fjor, og som hidtil har været hemmeligholdt. Resten af pengene har Arla betalt til statskassen i form af en bøde på fem millioner kroner. Det var det nordjyske mejeri - landets næststørste andelsmejeri - der anmeldte Arla for ulovligt trav i forbindelse med levering af varer til engros-kæden Metro. Byretten i Århus dømte efterfølgede Arla for at have betalt et ulovligt markedsføringstilskud på 200.000 kroner for at sikre leverancer til Metro og sende Hirtshals produkter ud ad butikken. Derved misbrugte det store mejeri sin dominerende stilling. Da Arla undlod at anke byretsdommen indgik mejerierne forhandlinger om et forlig, og indholdet af dette forlig blev hemmeligholdt af parterne. Hirtshals Andelsmejeri havde krævet over 50 millioner kroner i erstatning. Nu fremgår det imidlertid af årsregnskabet fra Hirtshals Andelsmejeri, at Arla i 2006 betalte 10.440.508 kroner for freden. Og mejerigiganten skal også betale erstatning de kommende fire år. Dermed udgør forligssummen næsten hele det overskud, som Hirtshals præsterede i 2006. De godt 10 millioner kroner er en ekstraordnær nettoindtægt i 2006, efter at mejeriet har brugt betydelige summer på advokatomkostninger og andet i forbindelse med konflikten med Arla. Hvor mange penge, ønsker mejeriet ikke at oplyse. Mejerichef Søren Hansen fra Hirtshals Andelsmejeri vil heller ikke ud med, hvor mange flere end de 10,5 millioner kroner Arla skal betale til Hirtshals. - Vi har en aftale om ikke at offentliggøre forligsteksten og det endelige beløb, men jeg kan bekræfte, at der tilgår midler fra Arla også de fire kommende regnskabsår, siger han til Ritzau. Ifølge Mejeriforeningen har det nordjyske mejeri investeret 40 millioner kroner i nye tappelinier og en udvidelse af mejeriettil mere end dobbelt størrelse. /ritzau/